Seg tama n tesnilest akk tutlayin lant azal, acu kan deg wudem anmetti neɣ deg tilawt, d ayen-nniḍen maḍi, akk tutlayin ur sɛint ara yiwet n lqima wala yiwen n waddad, wala yiwen n uẓayer. Ttemgaradent, acku deg tuget yal tamurt amek tetteddes tutlayin( s tsertit tamutlayt), ɣef waya la d-iḍerru fell-asent usismel, seg-s ttefɣent-d tid ara yilin d timɣemmar akked d tid ara yilin d tiɣemmurin. Tagi tettuneḥsab d tagnit i d-teslal tsertit tamutlayt. Anida ala tutlayin timɣemmar i yefren udabu ara yesɛun azal, ama deg taɣulin yemgaraden ; tadbelt, aɣerbaz, taɣdemt., neɣ ula ɣur yimdanen acku tuget n wegdud ad t-naf ula d netta tella-d fellas tezrirt, ihi ad yefren ula d netta tutlayt-nni.